เอกสารแนบ 3

รายงานคณะกรรมการตรวจสอบ

ประจำปี 2555

คณะกรรมการตรวจสอบบริษัท เบตเตอร์ เวิลด์ กรีน จำกัด (มหาชน)
ประกอบด้วยกรรมการอิสระจำนวน 3 ท่าน โดยเป็นผู้ทรงคุณวุฒิ
และมีความเชี่ยวชาญในสายการบริหารจัดการองค์กร กฎหมาย บัญชี และการเงิน
ซึ่งกรรมการตรวจสอบทุกท่าน มิได้เป็นผู้บริหาร พนักงาน หรือที่ปรึกษาใดๆ ทั้งในบริษัทฯ
และในกลุ่มบริษัท รวมทั้งมีคุณสมบัติครบถ้วนตามที่กำหนดไว้ในกฎบัตรคณะกรรมการตรวจสอบ
อันสอดคล้องกับข้อกำหนดและแนวทางปฏิบัติที่ดีสำหรับคณะกรรมการตรวจสอบของสำนักงานคณะกรรมการกำกับหลักทรัพย์และตลาดหลักทรัพย์
และตลาดหลักทรัพย์แห่งประเทศไทย ดังนี้

  1. นายธรรมนูญ อานันโทไทย ประธานคณะกรรมการตรวจสอบ

  2. นายบุญญาบารมี สว่างวงศ์ กรรมการตรวจสอบ

3. นางนารถฤดี ธรรมวัน กรรมการตรวจสอบ

คณะกรรมการตรวจสอบได้ปฏิบัติหน้าที่ตามขอบเขตความรับผิดชอบในภารกิจที่ได้รับมอบหมายจากคณะกรรมการบริษัท
ตามที่ระบุในกฎบัตรของคณะกรรมการตรวจสอบ
อันสอดคล้องกับข้อกำหนดของตลาดหลักทรัพย์แห่งประเทศไทย ในรอบระยะเวลาบัญชี สิ้นสุดวันที่ 31
ธันวาคม 2555 โดยใช้ความรู้ ความสามารถ
ประกอบกับความระมัดระวังรอบคอบและมีความเป็นอิสระอย่างเพียงพอ
โดยไม่มีข้อจำกัดในการได้รับข้อมูลทั้งจากผู้บริหาร พนักงาน และผู้ที่เกี่ยวข้อง
ตลอดจนให้ความเห็นและข้อเสนอแนะต่างๆ เพื่อประโยชน์ต่อผู้มีส่วนได้เสียทุกฝ่ายอย่างเท่าเทียมกัน
คณะกรรมการตรวจสอบมีการประชุมรวมทั้งหมด 4 ครั้ง
ซึ่งคณะกรรมการตรวจสอบทุกท่านเข้าร่วมการประชุมครบทุกครั้ง รวมถึงได้เชิญผู้บริหาร ผู้สอบบัญชี
และหัวหน้าหน่วยงาน ตรวจสอบภายในเข้าร่วมประชุมตามวาระอันควร
ผลการสอบทานของคณะกรรมการตรวจสอบมีสาระสำคัญสรุปได้ ดังนี้

1.  งบการเงิน พิจารณาสอบทานงบการเงินและงบการเงินรวมของบริษัท
    และบริษัทย่อยประจำรายไตรมาส และประจำปี 2555
    ซึ่งผ่านการสอบทานและตรวจสอบจากผู้สอบบัญชี
    และนำเสนอต่อคณะกรรมการบริษัทเพื่อพิจารณาอนุมัติ
    โดยได้เชิญผู้บริหารและผู้สอบบัญชีเข้าร่วมประชุมก่อนที่จะให้ความเห็นชอบงบการเงิน
    เพื่อสอบทานความถูกต้อง ครบถ้วนของงบการเงิน
    รายการปรับปรุงบัญชีที่มีผลกระทบต่องบการเงินอย่างมีนัยสำคัญ
    ความเพียงพอในการเปิดเผยข้อมูล ตลอดจนพิจารณาข้อเสนอแนะต่อระบบการควบคุมภายใน
    แนวทางและแผนการสอบบัญชีของผู้สอบบัญชี
    รวมถึงได้มีการประชุมร่วมกับผู้สอบบัญชีในวาระที่เกี่ยวข้อง
    โดยไม่มีฝ่ายบริหารของบริษัทเข้าร่วมประชุม 1 ครั้ง
    เพื่อปรึกษาหารือกันอย่างอิสระถึงข้อมูลที่มีความสำคัญในการจัดทำงบการเงิน
    คณะกรรมการตรวจสอบมีความเห็นว่า
    กระบวนการจัดทำรายงานทางบัญชีและการเงินของบริษัท
    มีระบบการควบคุมภายในที่เพียงพอที่ทำให้มั่นใจได้ว่า
    รายการทางการเงินแสดงฐานะทางการเงินและผลการดำเนินงานของบริษัทฯ
    อย่างถูกต้องตามที่ควรในสาระสำคัญตามมาตรฐานการบัญชีที่กฎหมายกำหนด
    พร้อมการเปิดเผยข้อมูลในงบการเงินอย่างเพียงพอและทันเวลา เพื่อเป็นประโยชน์กับผู้ถือหุ้น
    นักลงทุน หรือผู้ใช้งบการเงินในการตัดสินใจลงทุน

2.  การแต่งตั้งผู้สอบบัญชี พิจารณาเสนอชื่อผู้สอบบัญชีฯ และค่าตอบแทน
    ก่อนนำเสนอกรรมการบริษัทฯ และ ผู้ถือหุ้นเพื่ออนุมัติ
    โดยการพิจารณาได้คำนึงถึงความเป็นอิสระ ความรอบรู้ทางธุรกิจ ความเชี่ยวชาญ คุณภาพงาน
    และค่าตอบแทน รวมทั้งผลการปฏิบัติงานในปีที่ผ่านมาของผู้สอบบัญชีภายนอก
    คณะกรรมการตรวจสอบมีความเห็นว่า ผู้สอบบัญชีจากบริษัท กรินทร์ ออดิท จำกัด
    มีความเป็นอิสระ มีความรู้และประสบการณ์ในการปฏิบัติงานสอบบัญชี
    ประกอบกับจากการพิจารณาผลการปฏิบัติงานในปีที่ผ่านมาพบว่าเป็นที่น่าพอใจ
    รวมถึงค่าตอบแทนมีความเหมาะสม
    จึงมีมติเสนอต่อคณะกรรมการบริษัทเพื่อขออนุมัติจากที่ประชุมผู้ถือหุ้น
    ให้แต่งตั้งผู้สอบบัญชีจากบริษัท กรินทร์ ออดิท จำกัด เป็น ผู้สอบบัญชี ประจำปี 2556

3.  การควบคุมภายในและการตรวจสอบภายใน
    พิจารณาสอบทานคู่มือการปฏิบัติงานของฝ่ายตรวจสอบภายใน แผนการตรวจสอบประจำปี
    ผลการตรวจสอบ และความคืบหน้าของการดำเนินงานตามแผนเป็นรายไตรมาส
    ตลอดจนให้คำแนะนำต่างๆ ต่อผู้ตรวจสอบภายใน
    เพื่อเพิ่มประสิทธิภาพและประสิทธิผลในการปฏิบัติงาน และมีการควบคุมภายในที่เพียงพอ
    รวมถึงพิจารณาสอบทานแบบประเมินความเพียงพอของระบบการควบคุมภายในของบริษัทฯ
    ให้สอดคล้องกับระบบการควบคุมภายในปัจจุบันด้วยการสอบทานความมีประสิทธิผลของระบบการควบคุมภายใน
    5 ด้าน อันได้แก่ องค์กรและสภาพแวดล้อม การบริหารความเสี่ยง
    การควบคุมปฏิบัติงานของฝ่ายบริหาร ระบบสารสนเทศและการสื่อสารข้อมูล
    และระบบการติดตาม พบว่าระบบการควบคุมภายในของบริษัทฯ
    มีความเพียงพอและเหมาะสมกับสภาพธุรกิจ

4.  รายการที่เกี่ยวโยงกันหรือรายการที่อาจมีความขัดแย้งทางผลประโยชน์
    พิจารณารายการที่เกี่ยวโยงกัน ของบริษัทฯ กับบริษัทย่อย
    รวมทั้งรายการที่อาจมีความขัดแย้งทางผลประโยชน์กับบริษัทฯ ว่า
    การทำรายการดังกล่าวเป็นไปอย่างสมเหตุผล มีเงื่อนไขต่าง ๆ ตามปกติของธุรกิจ
    และเป็นไปเพื่อประโยชน์สูงสุดของบริษัท รวมถึงมีการเปิดเผยข้อมูล อย่างถูกต้อง ครบถ้วน
    เพียงพอ เป็นไปตามกฎหมายและข้อกำหนดของตลาดหลักทรัพย์แห่งประเทศไทย

5.  เรื่องอื่นๆ พิจารณาสอบทานในเรื่องต่างๆ ให้เป็นไปตามข้อกำหนดและระเบียบ
    เพื่อการเสริมสร้างระบบ การกำกับดูแลกิจการที่ดี (Corporate Governance)
    ตามแนวทางของสำนักงานคณะกรรมการกำกับหลักทรัพย์และ ตลาดหลักทรัพย์
    และตลาดหลักทรัพย์แห่งประเทศไทย รวมทั้งมีการประเมินผลการปฏิบัติหน้าที่ของตนเอง
    เกี่ยวกับองค์ประกอบของคณะกรรมการตรวจสอบ อำนาจหน้าที่ ความเป็นอิสระ การประชุม
    การปฏิบัติงานเกี่ยวกับการสอบทานและให้ความเห็น
    และหรือคำแนะนำอันเป็นประโยชน์ต่อบริษัทในด้านการควบคุมภายใน
    และระบบการบริหารความเสี่ยง การจัดทำรายงานทางการเงิน
    การตรวจสอบบัญชีจากผู้สอบบัญชี ระบบการตรวจสอบภายใน
    การปฏิบัติตามกฎระเบียบและข้อบังคับ และการรายงานของคณะกรรมการตรวจสอบ
    ตามแนวทางปฏิบัติที่ดีของสำนักงานคณะกรรมการกำกับหลักทรัพย์และตลาดหลักทรัพย์

[]โดยสรุป คณะกรรมการตรวจสอบเห็นว่า ในปีที่ผ่านมาบริษัทฯ
มีการจัดทำรายงานทางการเงินและเปิดเผยข้อมูล
อย่างเพียงพอเป็นไปตามมาตรฐานการบัญชีที่กฎหมายกำหนด
มีระบบควบคุมภายในที่เพียงพอเหมาะสมกับการดำเนินธุรกิจ รวมถึงปฏิบัติตามกฎหมาย ระเบียบ
ข้อบังคับที่เกี่ยวข้องกับการดำเนินธุรกิจของบริษัทฯ

  ( ดร.ธรรมนูญ อานันโทไทย )

  ประธานคณะกรรมการตรวจสอบ

  28 กุมภาพันธ์ 2556